*****

ΚΑΝΟΝΙΣΜΟΣ (ΕΟΚ) αριθ. 3220/81 ΤΗΣ ΕΠΙΤΡΟΠΗΣ

της 11ης Νοεμβρίου 1981

περί της δεκάτης τροποποιήσεως του κανονισμού (ΕΟΚ) αριθ. 223/77 περί των διατάξεων εφαρμογής και των μέτρων απλοποιήσεως του καθεστώτος της κοινοτικής διαμετακομίσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 222/77 του Συμβουλίου της 13ης Δεκεμβρίου 1976 περί της κοινοτικής διαμετακομίσεως (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 57,

Εκτιμώντας:

ότι ο κανονισμός (ΕΟΚ) αριθ. 223/77 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 2105/81 (3), προβλέπει απλοποιημένη διαδικασία όσον αφορά τις μεταφορές με μεγάλα εμπορευματοκιβώτια δια της χρήσεως εγγράφου το οποίο ονομάζεται «δελτίο παραδόσεως-κοινοτική διαμετακόμιση»· ότι το έγγραφο αυτό δύναται να περιλαμβάνει περιορισμένο αριθμό μεγάλων εμπορευματοκιβωτίων· ότι, για να γίνει πλήρως αποτελεσματική η διαδικασία αυτή, πρέπει να προβλεφθεί, υπό ορισμένους όρους, η δυνατότητα να προσαρτηθεί σ' αυτό το δελτίο παραδόσεως-κοινοτική διαμετακόμιση μία κατάσταση που να περιλαμβάνει όλα τα μεγάλα εμπορευματοκιβώτια τα οποία αποτελούν αντικείμενο της ίδιας αποστολής·

ότι, επομένως, πρέπει να τροποποιηθεί ο κανονισμός (ΕΟΚ) αριθ. 223/77·

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Κοινοτικής Διαμετακομίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 223/77 τροποποιείται ως ακολούθως:

1. Στο άρθρο 50α προστίθεται η περίπτωση 4 ως εξής:

«4. «Κατάσταση μεγάλων εμπορευματοκιβωτίων», ονομαζόμενη εφεξής «κατάσταση», το έγγραφο που προσαρτάται στο δελτίο παραδόσεως-κοινοτική διαμετακόμιση, του οποίου αποτελεί αναπόσπαστο μέρος και το οποίο αποσκοπεί να καλύψει την αποστολή περισσοτέρων μεγάλων εμπορευματοκιβωτίων από τον ίδιο σταθμό αναχωρήσεως προς τον ίδιο σταθμό προορισμού, όπου πρέπει να διεκπεραιωθούν οι διαδικασίες εκτελωνισμού.

Ο αριθμός των καταστάσεων αναγράφεται στο τετραγωνίδιο που προορίζεται για τη δήλωση των συνημμένων εγγράφων του δελτίου παραδόσεως-κοινοτικής διαμετακομίσεως. Εξάλλου, ο αύξων αριθμός του αντιστοίχου δελτίου παραδόσεως-κοινοτικής διαμετακομίσεως πρέπει να αναγράφεται στην άνω δεξιά γωνία εκάστης καταστάσεως. »

2. Στο άρθρο 50θ, παρεμβάλλεται νέα παράγραφος 3α μετά την παράγραφο 3 ως ακολούθως:

«3α. Οσάκις, στην περίπτωση που αναφέρεται στην παράγραφο 3, χρησιμοποιούνται καταστάσεις μεγάλων εμπορευματοκιβωτίων, πρέπει να εκδίδονται ξεχωριστές καταστάσεις, αφ' ενός, για τα εμπορευματοκιβώτια που περιέχουν εμπορεύματα, τα οποία αναφέρονται στο άρθρο 1 παράγραφος 2 του κανονισμού (ΕΟΚ) αριθ. 222/77 καί, αφ' ετέρου, για τα εμπορευματοκιβώτια τα οποία περιέχουν, αποκλειστικά, εμπορεύματα τα οποία αναφέρονται στο άρθρο 1 παράγραφος 3 του κανονισμού αυτού.

Οι καταστάσεις αυτές πρέπει να φέρουν αύξοντα αριθμό που θα επιτρέπει την αναγνώρισή τους. Πρέπει να γίνεται αναφορά του αύξοντα αριθμού ή αριθμών της ή των καταστάσεων των μεγάλων εμπορευματοκιβωτίων που περιέχουν τα εμπορεύματα τα αναφερόμενα στο άρθρο 1 παράγραφος 2 του κανονισμού (ΕΟΚ) αριθ. 222/77 από το τελωνείο αναχωρήσεως, στο προοριζόμενο για το τελωνείο χώρο των αντιτύπων αριθ. 2, αριθ. 3Α και αριθ. 3Β του δελτίου παραδόσεως-κοινοτικής διαμετακομίσεως απέναντι από την ένδειξη Τ1.»

Άρθρο 2

Ο παρών κανονισμός αρχίζει να ισχύει την 1η Δεκεμβρίου 1981.

Ο παρών κανονισμός είναι δεσμευτικός ως προς ολα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Νοεμβρίου 1981.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 38 της 9. 2. 1977, σ. 1.

(2) ΕΕ αριθ. L 38 της 9. 2. 1977, σ. 20.

(3) ΕΕ αριθ. L 207 της 27. 7. 1981, σ. 1.